Úrad vlády SR						 Na rokovanie vlády SR
Sekcia hospodárskej politiky					 dňa  4.12.2002
									 k číslu: 8560/2002
									 k bodu: 20

S t a n o v i s k o

k  Návrhu  výrobkov  podliehajúcich  organizovaniu a podpore trhu v roku 2003 
a návrhu zásad organizovania a podpory trhu s vybranými poľnohospodár-skymi výrobkami a skupinami výrobkov v roku 2003

I.

	Materiál v novom znení predkladá minister pôdohospodárstva na základe uznesenia  vlády  SR   č. 331  z 3.4.2002,  ktorým  bol schválený  analogický materiál 
na podmienky v roku 2002.

	V súlade so zákonom NR SR č. 491/2001 Z.z. o organizovaní trhu s vybra-nými  poľnohospodárskymi  výrobkami   predkladá  sa  vláde  SR   na   schválenie, s účinnosťou v roku 2003:
 
- v 1. časti materiálu zoznam  komodít,  ktorých trh   bude organizovaný a podporovaný v (9) skupinách výrobkov: hovädzí dobytok a hovädzie mäso, ošípané a brav-čové mäso, ovce, ovčie mäso a ovčia vlna, hydina a vajcia, mlieko a mliečne výrobky, zemiaky, obilniny a výrobky z nich, cukrová repa a cukor, zelenina, ako aj zoznam  skupín  výrobkov,  ktoré  budú  podporované spoločnou propagáciou odbytu 
a spotreby slovenskej agropotravinárskej produkcie,

- v 2. časti materiálu zásady organizovania a podpory trhu podľa uvedených skupín výrobkov v štruktúre určujúcej kvalitu, kvotáciu, cenové, podporné a obmedzovacie nástroje a ostatné súvisiace zásady.

	V doložke  finančných,  ekonomických,  environmentálnych vplyvov  a  vplyvov 
na  zamestnanosť  je  o. i.   uvedený prehľad účelových výdavkov v celkovej výške 3,289 mld. Sk, ktoré budú realizované za účasti Intervenčnej poľnohospodárskej agentúry SR, v súvislosti s uskutočňovaním uvedených zásad v roku 2003. Ich výška v rámci rozpočtovej kapitoly MP SR sa vyprofilovala v procese prípravy návrhu štátneho rozpočtu na rok 2003.

II.

	Vyhodnotenie medzirezortného pripomienkového konania uvádza, že od 23 subjektov došlo 12 pripomienok, z ktorých 3 zásadné boli akceptované. Z ostatných 9 pripomienok MP SR neakceptovalo 3 (terminologického charakteru) s vysvetlením.

III.

	Ako sa uvádza v materiáli, navrhnuté zásady predstavujú dostupnú mieru aproximácie relevantných postupov uplatňovaných v EÚ, ktoré je možné  v našich podmienkach uskutočniť v roku 2003 v závislosti od  možností štátneho rozpočtu.

	Podľa doplňujúcich informácií z  MF SR účelové výdavky vo výške 3,289 mld. Sk, ktoré majú byť realizované v roku 2003 za účasti IPA SR, sú zapracované v návrhu rozpočtového programu 052 Poľnohospodárstvo a výroba potravín s rozpočtovými výdavkami 9,249 mld. Sk v kapitole MP SR.
	
	Ekonomická opodstatnenosť predloženého návrhu vyplýva z Východiskových analýz a bilancií podľa jednotlivých komodít, u ktorých sa predpokladá organizovanie trhu  (v  Prílohe č. 2  materiálu).  V tejto súvislosti  a  s ohľadom na účel organizovania a podpory trhu, v štruktúre uvedenej v časti 2 v článku I., má predložený materiál pozitívny vplyv  na  udržanie  zamestnanosti  v agropotravinárstve.

	Odporúčame vláde SR schváliť predložený návrh uznesenia.

Bratislava  3. 12. 2002